Oʻzbekiston xalq artisti Sherali Joʻrayev xotirasini abadiylashtirish va uning ijodiy maktabi anʼanalarini munosib davom ettirishga oid chora-tadbirlar toʻgʻrisida
(resolution, 2025-07-28)

Oʻzining betakror isteʼdodi va koʻp yillik samarali ijodiy izlanishlari orqali oʻzbek milliy qoʻshiqchiligi sohasida ulkan maktab yaratgan mashhur hofiz va bastakor, Oʻzbekiston xalq artisti, Alisher Navoiy nomidagi davlat mukofoti sovrindori Sherali Joʻrayevning xotirasini abadiylashtirish hamda uning ijodiy anʼanalarini munosib davom ettirish maqsadida qaror qilaman: 1. Andijon ixtisoslashtirilgan sanʼat maktabi negizida Sherali Joʻrayev nomidagi musiqa va sanʼat oliy maktabi (keyingi oʻrinlarda — Oliy maktab) tashkil etilsin. 2. Belgilansinki: (a) Oliy maktab Madaniyat vazirligi tizimiga kiradi hamda unda oʻquv jarayoni 2025/2026 oʻquv yilidan boshlanadi; (b) Oliy maktabga Madaniyat vazirligi tomonidan shakllantiriladigan har yilgi qabul kvotalari doirasida boshlangʻich musiqiy bilimga ega boʻlgan oʻquvchilar ijodiy sinov asosida 9-sinfdan qabul qilinadi; (v) Oliy maktabda oʻquv jarayoni davlat grantiga asoslangan 3 yillik oʻquv dasturi boʻyicha tashkil etiladi hamda uning bitiruvchilariga oʻrta maxsus kasbiy taʼlim toʻgʻrisida davlat namunasidagi diplom beriladi; (g) Oliy maktabning oʻquv dasturlari taʼlim yoʻnalishlari boʻyicha tayanch oliy taʼlim tashkilotlarining bakalavriat taʼlim dasturlari bilan oʻzaro integratsiya qilinadi; (d) Oliy maktabning iqtidorli bitiruvchilari belgilangan tartibda oʻz oʻqishini tegishli bakalavriat taʼlim yoʻnalishi boʻyicha oliy taʼlim tashkilotlarining ikkinchi bosqichidan davom ettirishi mumkin. 3. Quyidagilar: (a) Sherali Joʻrayev nomidagi musiqa va sanʼat oliy maktabining asosiy vazifalari hamda uning faoliyatini moliyalashtirish manbalari 1 va 1a-ilovalarga muvofiq; (b) Oʻzbekiston xalq artisti Sherali Joʻrayevning xotirasini abadiylashtirish boʻyicha chora-tadbirlar dasturi 2-ilovaga muvofiq tasdiqlansin. 4. Madaniyat vazirligi: (a) respublikaning boshqa hududlarida faoliyat olib borayotgan sohaning yetakchi professor-oʻqituvchi va mutaxassislarini Oliy maktabda oʻquv jarayoniga jalb etish, seminar, ochiq dars, mahorat darslari hamda maxsus kurslar tashkil etish choralarini koʻrsin; (b) tasarrufidagi oliy taʼlim tashkilotlarining yetakchi professor-oʻqituvchilari tomonidan Oliy maktabda oʻquv dasturlariga muvofiq seminar, ochiq dars, mahorat darslari hamda maxsus kurslar tashkil etish hamda ularni qoʻshimcha ragʻbatlantirib borish choralarini koʻrsin; (v) har yili milliy qoʻshiqchilik va ijro sanʼati boʻyicha Sherali Joʻrayev nomidagi televizion tanlovni oʻtkazib borsin, shuningdek, tanlov gʻoliblarini qonunchilikka muvofiq oliy taʼlim tashkilotlariga imtiyozli qabul qilish tartibini joriy etish yuzasidan Hukumatga taklif kiritsin hamda ularning ijodiy faoliyatini har tomonlama qoʻllab-quvvatlasin; (g) Oliy taʼlim, fan va innovatsiyalar vazirligi bilan birgalikda har yili milliy qoʻshiqchilik va ijro sanʼati, shu jumladan, Sherali Joʻrayev ijodiy yoʻnalishi va faoliyati boʻyicha ilmiy-tadqiqot ishlariga davlat buyurtmasi doirasida maqsadli ilmiy-tadqiqot loyihalarini belgilangan tartibda shakllantirib borsin; (d) Oliy maktabda Sherali Joʻrayev ijodiy yoʻnalishi va faoliyati boʻyicha ilmiy-ijodiy laboratoriya faoliyatini yoʻlga qoʻysin. 5. Andijon viloyati hokimligi va Madaniyat vazirligi: (a) Qurilish va uy-joy kommunal xoʻjaligi vazirligi bilan birgalikda 2025-yilda Oliy maktab uchun qoʻshimcha 200 oʻrinli oʻquv binosi va zarur infratuzilma obyektlarini barpo etish boʻyicha loyiha-smeta hujjatlarini ishlab chiqsin, 300 oʻrinli oʻquvchilar turarjoyi binosini davlat-xususiy sheriklik shartlari asosida qurish choralarini koʻrsin; (b) Iqtisodiyot va moliya vazirligi bilan birgalikda tasdiqlangan loyiha-smeta hujjatlari asosida 2026-2027-yillarda ijtimoiy va ishlab chiqarish infratuzilmasini rivojlantirish dasturini shakllantirishda Oliy maktab uchun qoʻshimcha 200 oʻrinli oʻquv binosi qurish hamda zarur infratuzilma obyektlari bilan taʼminlash ishlarini inobatga olsin; (v) Badiiy akademiya bilan birgalikda Oliy maktab hududida Sherali Joʻrayev byustini oʻrnatish choralarini koʻrsin; (g) har yili aprel oyida Sherali Joʻrayev tavalludi sanasini keng nishonlash boʻyicha chora-tadbirlarni amalga oshirsin; (d) 2026-yil yakuniga qadar Oliy maktabda zamonaviy ovoz yozish va tasvirga olish studiyasini tashkil etsin va undan iqtidorli yosh ijodkorlar imtiyozli asosda foydalanishini yoʻlga qoʻysin. 6. Oliy maktabga 1 ta yengil avtomobil va 1 ta gastrol safarlariga moʻljallangan maxsus avtotransport vositasini saqlash uchun limit ajratilsin. 7. Oʻzbekiston Respublikasi Prezidentining ayrim qarorlariga 3-ilovaga* muvofiq oʻzgartirishlar kiritilsin. 8. Mazkur qaror ijrosini samarali tashkil qilishga masʼul va shaxsiy javobgar etib madaniyat vaziri O.A. Nazarbekov hamda Andijon viloyati hokimi Sh.Q. Abduraxmanov belgilansin. 9. Ushbu qarorning ijrosini nazorat qilish Oʻzbekiston Respublikasi Bosh vaziri A.N. Aripov zimmasiga yuklansin. Sherali Joʻrayev nomidagi musiqa va sanʼat oliy maktabining asosiy vazifalari quyidagilardan iborat: (a) madaniyat va sanʼat sohasi uchun zamonaviy talablarga javob beradigan oʻrta boʻgʻin kadrlarini tayyorlash; (b) milliy va umuminsoniy qadriyatlar uygʻunligi asosida milliy musiqa sanʼati va badiiy ijodni rivojlantirish; (v) oʻqitishning zamonaviy shakl va metodlaridan foydalangan holda taʼlim sifatini yaxshilash; (g) oʻquvchilarni egallagan mutaxassislik boʻyicha mehnat faoliyati bilan shugʻullanish huquqini beradigan, sifatli bilim olish va kasbiy tayyorgarlikni taʼminlaydigan taʼlim dasturi asosida oʻqitish; (d) milliy qoʻshiqchilik va ijrochilik sanʼati hamda ijro anʼanalarini oʻrganish, tadqiq etish va munosib davom ettirish; (j) mahalliy va xorijiy taʼlim tashkilotlari bilan hamkorlikni rivojlantirish, zamonaviy innovatsion oʻquv loyihalarini amalga oshirish uchun malakali xorijiy mutaxassislarni jalb etish. Sherali Joʻrayev nomidagi musiqa va sanʼat oliy maktabining faoliyatini moliyalashtirish manbalari quyidagilardan iborat: (a) Andijon viloyati mahalliy budjeti mablagʻlari; (b) pulli xizmatlar, shu jumladan, taʼlim xizmatlari koʻrsatishdan hamda boshqa faoliyat turlaridan olinadigan daromadlar; (v) yuridik va jismoniy shaxslarning homiylik xayriyalari; (g) qonunchilik hujjatlarida taqiqlanmagan boshqa manbalar.